«Νερό – ζω μ’ αυτό, δε ζω χωρίς αυτό»: Μία πρόταση για την Περιβαλλοντική Εκπαίδευση στο Δημοτικό σχολείο.

ΒΛΑΧΑΒΑ Γιούλη (Χημικός, Ελληνογερμανική Αγωγή), ΚΑΡΥΩΤΗ Ιφιγένεια* (Εκπαιδευτικός, Ελληνογερμανική Αγωγή), ΠΑΝΑΓΟΠΟΥΛΟΥ Ελένη (Φυσικός, Ελληνογερμανική Αγωγή), ΣΑΒΒΑΣ Σταύρος (Π.Τ.Δ.Ε. Εργαστήριο Φυσικών Επιστημών Τεχνολογίας και Περιβάλλοντος) 

Η Περιβαλλοντική Εκπαίδευση (Π.Ε.), αν και θεσμικά εντάσσεται πλέον στα αναλυτικά προγράμματα όλων των βαθμίδων εκπαίδευσης δεν εφαρμόζεται σε ικανοποιητικό βαθμό στην πράξη. Στην καθημερινή σχολική πραγματικότητα η Π.Ε. είναι περιθωριοποιημένη. Ειδικότερα στην πρωτοβάθμια εκπαίδευση η εφαρμογή προγραμμάτων Π.Ε. έγκειται στην πρωτοβουλία και στη διάθεση των εκπαιδευτικών να επιλέξουν ένα πρόγραμμα από αυτά που προτείνει το γραφείο της Π.Ε. της περιφέρειας τους και να το εντάξουν στις δραστηριότητες της τάξης τους ή να συμμετέχουν σε ανάλογα προγράμματα χρηματοδοτούμενα από το Ελληνικό κράτος και την Ευρωπαϊκή ‘Ενωση [1]. 

Η εισαγωγή της Π.Ε. στο αναλυτικό πρόγραμμα του δημοτικού σχολείου ως αυτοδύναμου και ανεξάρτητου μαθήματος περιορίζει τους αναμενόνους και επιθυμητούς διδακτικούς στόχους. Αντίθετα η διαθεματική προσέγγιση της Π.Ε., δηλαδή η ένταξη και η εφαρμογή της στα πλαίσια όλων των αντικειμένων διδασκαλίας, είναι πιο χρήσιμη, μια και συνδιάζει στοιχεία από πολλά και διαφορετικά γνωστικά πεδία. 

Με βάση την παραπάνω αρχή της διαθεματικότητας σχεδιάστηκε και υλοποιείται στα πλαίσια του έργου Σ.Ε.Π.Π.Ε. (Σχολεία Εφαρμογής Πειραματικών Προγραμμάτων Εκπαίδευσης) υπό την αιγίδα του Παιδαγωγικού Ινστιτούτου (Π.Ι.), το πειραματικό πρόγραμμα Περιβαλλοντικής Εκπαίδευσης (Π.Ε.) «Νερό – Ζώ μ’ αυτό, δε ζω χωρίς αυτό» [2], [3] το οποίο εφαρμόζεται στην Ε’ και Στ’ τάξη σε έξι σχολικές μονάδες Πρωτοβάθμιας Εκπαίδευσης σε όλη την Ελλάδα.

Οι στόχοι του προγράμματος επικεντρώνονται στην προβολή, ενίσχυση, προέκταση και άμεση ένταξη της Π.Ε. στο σχολικό πρόγραμμα και στην καθημερινή εκπαιδευτική διαδικασία της Α’ βάθμιας Εκπαίδευσης καθώς και στην ευαισθητοποίηση των μαθητών για περιβαλλοντικά θέματα.

Η επιλογή του νερού ως αντικείμενο μελέτης και ενασχόλησης κρίθηκε σκόπιμη, καθώς αυτό αποτελεί το βασικό συστατικό της ζωής, ιδιαίτερα συνδεδεμένο με την ιστορία και την πολιτισμική ανάπτυξη της χώρας μας. Οι μαθητές εξάλλου είναι εξικοιωμένοι με αυτό μια και είναι καθημερινό και απαραίτητο στοιχείο στη ζωή τους. Επιπλέον το πρόβλημα της ρύπανσης των επιφανειακών και των υπογείων νερών εξ αιτίας της εκβιομηχάνισης παίρνει τραγικές διαστάσεις και η άνιση κατανομή και διαχείρηση των υδάτινων πόρων απειλεί τον πολιτισμό μας σε σημείο ώστε να κρίνεται απαραίτητη και αναγκαία η άμεση ενημέρωση και ευθαισθητοποίηση των μαθητών. 

Το πρόγραμμα δομείται στον άξονα: διδασκαλία – ευαισθητοποίηση – άσκηση πεδίου, συνδιάζοντας γνωστικές πληροφορίες διαθεματικής προσέγγισης, στοιχεία φυσικών επιστημών – με τη μορφή πειραμάτων με απλά μέσα – και εκτέλεση ποικίλων δραστηριοτήτων εντός και εκτός τάξης.

Το διδακτικό υλικό, το οποίο αναπτύχθηκε στα πλαίσια του πειραματικού αυτού προγράμματος, περιλαμβάνει εγχειρίδιο μαθητών για την Ε’ και Στ’ τάξη καθώς και εγχειρίδιο – οδηγό για τον εκπαιδευτικό.

Οι βασικοί άξονες ανάπτυξης της δομής των εγχειριδίων των μαθητών είναι τρεις: α) οι βασικές αρχές του ερευνητικά εξελισσόμενου μοντέλου διδασκαλίας, β) η έρευνα γνωστικού υποβάθρου των μαθητών που εφαρμόζουν πιλοτικά το πρόγραμμα και γ) η περιβαλλοντική ευαισθητοποίηση των μαθητών και η ενεργός συμμετοχή τους σε δράσεις για την προστασία του περιβάλλοντος. Πιο συγκεκριμένα:

α) Η ανακαλυπτική διάσταση του μοντέλου διδασκαλίας (Bleichroth Wolfgang et al., 1991), (Fries Eberhard, Rosenberger Rudi, 1967), (Σάββας Σ., Αθήνα 1996), (Schmidkunz Heinz, lindemann Helmut 1992), έγκειται στην ελεγχόμενη μετατόπιση του μαθήματος στη δραστηριότητα του μαθητή και στην παράλληλη αναγωγή των φαινομένων σε προβλήματα, τα οποία οι μαθητές αντιμετωπίζουν πειραματικά. Με τον όρο «ερευνητικό» στον τίτλο δίνεται έμφαση στην προσπάθεια να βοηθηθεί ο μαθητής στηριζόμενος στις προϋπάρχουσες γνώσεις του και τα διαθέσιμα μέσα και με μεθόδους αντίστοιχες του μαθησιακού του δυναμικού, να κατακτήσει αυτόνομα τα νέα γνωστικά αντικείμενα. Τέλος, με τον όρο «εξελισσόμενο» τονίζεται το γεγονός ότι η ερευνητική πορεία του μαθητή δεν είναι τυχαία και ελεύθερη, αλλά εξελίσσεται σε συγκεκριμένα στάδια με χρονική αλληλουχία. Ο ρόλος του δασκάλου είναι να οργανώνει και να συντονίζει την ερευνητική πρωτοβουλία του μαθητή.

β) με την έρευνα του γνωστικού υποβάθρου των μαθητών διερεύνηθηκαν η ευαισθητοποίηση των μαθητών σε θέματα του περιβάλλοντος (υγρότοποι, παράκτια ζώνη, λίμνες, ποτάμια κλπ.) αλλά και οι γνώσεις τους σε θέματα που αφορούν το πόσιμο νερό (ποιότητα, έλλειψη, διαχείρηση κλπ.). 
Τα κύρια συμπεράσματα που προέκυψαν από την ανάλυση των ερωτηματολογίων γνωστικού υποβάθρου εντοπίζονται σε δύο κατηγορίες, (βλέπε εικόνα 1 και 2) στις οποίες επικεντρώθηκε τόσο η συγγραφή των εγχειριδίων όσο και η εφαρμογή του προγράμματος στα σχολεία: 

· περαιτέρω ευαισθητοποίηση σε θέματα προστασίας των υγροτόπων και της θαλάσσιας ζώνης μέσα από το σχολείο

· παροχή πληροφοριών σε θέματα σχετικά με την ποιότητα, την έλλειψη και τη σωστή διαχείρηση του πόσιμου νερού μέσα από το σχολείο

γ) Το εγχειρίδιο του μαθητή δομείται με πληροφορίες διαθεματικής προσέγγισης, φύλλα εργασίας, απλά πειράματα και ασκήσεις πεδίου και δραστηριότητες (projects) εντός και εκτός της σχολικής αίθουσας. Οι πληροφορίες δίνονται με συνοπτικό και σαφή τρόπο, έτσι ώστε η προσοχή των μαθητών να επικεντρώνεται στην έρευνα, το πείραμα, τις ασκήσεις πεδίου και σε πρωτοβουλίες ενεργούς δράσης για την προστασία του περιβάλλοντος [4], [5].

Το υλικό για το μαθητή συνοδεύεται από το εχγειρίδιο του εκπαιδευτικού το οποίο αποτελεί χρήσιμο βοήθημα για τους εκπαιδευτικούς στα πλαίσια της εφαρμογής του προγράμματος [6], [7].

Το πρόγραμμα εισάγει ένα πρότυπο και ευέλικτο διδακτικό μοντέλο Π.Ε. και εφαρμόζεται πιλοτικά σε  έξι σχολεία: το 4ο Δημοτικό Σχολείο Χολαργού, το 147ο Δημοτικό Σχολείο Αθηνών, το 13ο – 21ο Δημοτικά Σχολεία Κερατσινίου, το 10ο Δημοτικό Σχολείο Κορίνθου, το Δημοτικό Σχολείο Ξηροκαμπίου Λακωνίας και το Δημοτικό Σχολείο της Ελληνογερμανικής Αγωγής. 

Εικόνα 1, 2:  Παρουσιάζονται τα αποτελέσματα της στατιστικής ανάλυσης από επιλεγμένες ερωτήσεις της έρευνας του γνωστικού υποβάθρου των μαθητών. (α) Στην ερώτηση «Τι είναι υργότοπος;» από τους 121 μαθητές οι 109 απάντησαν ότι δεν γνωρίζουν την έννοια του υγρότοπου. Για το λόγο αυτό η Επιστημονική Ομάδα (Ε.Ο.) αφιέρωσε ένα μεγάλο μέρος στο εγχειρίδιο της Ε' στους ελληνικούς υγρότοπους. (β) Στην ερώτηση «Πού έχεις δει ή ακούσει μηνύματα για την προστασία των θαλασσών, των λιμνών κλπ;» το σύνολο των μαθητών απάντησε ότι έχει δει ή ακούσει μηνύματα για την προστασία του περιβάλλοντος στην τηλεόραση. Με την εφαρμογή του προγράμματος η Ε.Ο. θα επιδιώξει να διαφοροποιήσει τη στάση των μαθητών που θα συμμετέχουν, καθιστώντας ξεκάθαρο ότι η ενημέρωση στα θέματα περιβάλλοντος θα πρέπει να ξεκινά από το σχολείο. 

Η συνολική χρονική διάρκεια της εφαρμογής του στην τάξη είναι τρεις μήνες. Σε όλο αυτό το χρονικό διάστημα η Ε.Ο. παρακολουθεί αυστηρά τη διαδικασία με συνεχή επικοινωνία με τους εκπαιδευτικούς που εφαρμόζουν το πρόγραμμα. Ταυτόχρονα πραγματοποιεί επισκέψεις στα σχολεία όπου και παρακολουθεί άμεσα τη διδακτική διαδικασία, βοηθά το έργο των εκπαιδευτικών και συντονίζει την επικοινωνία των σχολείων.

Οι μαθητές και οι εκπαιδευτικοί που εφαρμόζουν το πρόγραμμα επικοινωνούν μέσω του διαδίκτυου αξιοποιώντας τις δυνατότητες που το μέσο προσφέρει, το ηλεκρονικό ταχυδρομείο καθώς και την αναζήτηση πληροφοριών μέσα από τον παγκόσμιο ηλεκρονικό ιστό (www). Ταυτόχρονα παρουσιάζουν σε ηλεκτρονικές σελίδες πολλές από τις δραστηριότητες που αναπτύσσουν κατά τη διάρκεια του προγράμματος, τόσο ανεξάρτητα όσο και σε συνεργασία μεταξύ τους [3].

Η διαδικασία αξιολόγησης του προγράμματος είναι συνεχής, καθόλη τη διάρκεια της πιλοτικής εφαρμογής και πραγματοποιείται με την συμπλήρωση ερωτηματολογίων από τους μαθητές και τους εκπαιδευτικούς πριν (pre-tests) και μετά (after-tests) την εφαρμογή του προγράμματος.  Η Ε. Ο. θα αξιολογήσει και θα επεξεργαστεί τα στατιστικά δεδομένα. Από τα αποτελέσματα της έρευνας θα προκύψουν χρήσιμα συμπεράσματα για την αποτελεσματική εφαρμογή του προγράμματος, τη δυνατότητα εξέλιξης και ένταξής του στο αναλυτικό πρόγραμμα του Δημοτικού σχολείου. Τα αποτελέσματα που θα προκύψουν από την αξιολόγηση της εφαρμογής του θα αξιοποιηθούν μέσα από:

- την ανάδειξη εκείνων των στοιχείων που συγκέντρωσαν το μεγαλύτερο ενδιαφέρον των μαθητών και των εκπαιδευτικών, 

- τη συλλογή επιμέρους πληροφοριών που αφορούν το πόσιμο νερό, τους υδροφόρους ορίζοντες, τους υδάτινους πόρους, την παράκτια ζώνη κ.τ.λ. 

- την καταγραφή προτάσεων βελτίωσής ή και αναθεώρησής του,

- τη συλλογή εμπειριών για τη δυνατότητα εφαρμογής του προγράμματος σε μεγαλύτερης εμβέλειας επίπεδο.

Τα συμπεράσματα μιας πιλοτικής εφαρμογής αυτής της μορφής θεωρείται πως θα είναι χρήσιμα όχι μόνο στην ευρύτερη διάδοση του προγράμματος, αλλά και στη σχεδίαση και υλοποίηση προγραμμάτων Π. Ε. μεγαλύτερου εύρους και διάρκειας και πιστεύουμε θα συμβάλλουν στη δυνατότητα χάραξης επίσημης στρατηγικής για την εφαρμογή της Π. Ε. στη σχολική πραγματικότητα. 

